Mapa dos pobos galos da actual Bretaña. En verde escuro, territorio dos osismos.
Os **osismos** (en latín, *Osismii*) foron un pobo galo que viveu na Armórica, da que ocupaban unha boa parte do seu occidente.

Nome
----

A súa primeira mención, como Ὀστίσμιοι *Ostímioi*, débese ao xeógrafo e viaxeiro da Antiga Grecia Piteas, no século IV a.C. que os situaba ao final da península de *Kabaïon*, que hoxe en día non se pode identificar. O seu nome (*Ostímioi*) significa "o máis lonxao" ou "aqueles que viven no fin do mundo". Seu territorio correspóndese en termos xerais ao moderno departamento francés de Finistère, cuxo nome reflicte o mesmo significado en latín *Finis Terræ*, isto é, a final da Terra, do que tamén deriva a galega Fisterra.

Segundo Estrabón, o explorador Piteas, que viaxou ao noroeste de Europa a finais do século IV a.C. informou da variante Ὠστιμίους *Ōstimíous*, que parece ser a forma máis antiga do nome, documentada antes de que ocorrera o coñeocido cambio de son galo: st-> -ss-.

> 
> 
> En segundo lugar, están os Osismii (aos que Piteas chamou os Ostimii), que viven nun promontorio que se proxecta bastante lonxe no océano, aínda que non tan lonxe como din el e os que confiaron nel.
> Estrabón, *Geographika*, Libro IV, 4, 1.
>

Historia
--------

Moedas dos osismios
Restos do antigo acueduto galorromano de *Vorgium*, actual Carhaix, no territorio de Poher
Establecidos desde a Idade do Ferro, Ptolomeo dixo que a cidade principal do pobo dos osismios era a de *Vorganium* (hoxe Carhaix-Plouguer).

Os osismios chegaron aos tempos romanos, e aparecen nos textos de Xulio César, Plinio o Vello e Estrabón. Sometéronse a César durante a guerra das Galias, no 57 a.C. Ao ano seguinte aliaronse cos vénetos na guerra destes contra César, pero foron derrotados. Convertéronse nunha *civitas* romana, palabra que denota unha unidade administrativa semiautónoma de nivel medio.

A súa identidade sobreviviu até a Antigüidade tardía, pero a súa romanización desapareceu.

Na Alta Idade Media, o territorio que ocuparan os osismios, *pagus Castri* ou *Paou-Kaer*, ou Poher era un *pagus*, subdivisión da antiga Dumonia (en latín *Dumnonia*) que designaba no século VI un reino bretón situado no suroeste de Inglaterra. O termo utilizouse a partir do século VIII na haxiografía bretoa para designar unha parte da península Armoricana. Poher foi un condado, que apareceu a principios da Idade Media na Bretaña, e cuxa capital era a cidade galorromana de *Vorgium*, capital dos osismos, que se converteu en Carhaix tras a caída do Imperio romano. As escavacións arqueolóxicas efectuadas desde 1999 mostran que, se a cidade perdeu a súa función de capital a partir do século IV, porén seguiu sendo un bastión importante e unha encrucillada estratéxica. Os límites deste territorio foron moi variábeis ao longo da historia, tendendo a reducirse co paso do tempo.  
O historiador Hubert Guillotel fainos coincidir coa diocese de Cornualla (actualmente diocese de Quimper).

Notas
-----

1. ↑  Delamarre, Xavier (2003): *Dictionnaire de la langue gauloise: Une approche linguistique du vieux-celtique continental*. Errance. ISBN 978-2-8777-2369-5.
2. ↑  Civitas, en William Smith (1875):*A Dictionary of Greek and Roman Antiquities*. Londres: John Murray.
3. ↑  Bernard Merdrignac (2010): "Présence et représentations de la Domnonée et de la Cornouaille de part et d’autre de la Manche", *Annales de Bretagne et des pays de l’Ouest*, nº 117-4,‎ pp. 83–119.
4. ↑  Chédeville & Guillotel 1984.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Osismos*** |

### Bibliografía

* Chédeville, André & Hubert Guillotel (1984): "La Bretagne des saints et des rois (Ve-Xe siècles)" Rennes: Ouest-France Université. ISBN 2-8588-2613-7.
* Quaghebeur, Joëlle (2001): *La Cornouaille du IXe-X au XIIe-X siècle*. Quimper: Société archéologique du Finistère. ISBN 2-9067-9005-2.
* Smith, Julia M. H. (1992): *Province and Empire: Brittany and the Carolingians*. Cambridge: Cambridge University Press. ISBN 978-0-5213-8285-4.

### Outros artigos

* Galos
* Poher
* Historia da Bretaña

|  |  |
| --- | --- |
| Control de autoridades | 
* Wd: Q594403
* LCCN: sh85095919
* Pleiades: 69547

 |